****

**ΓΡΑΦΕΙΟ ΤΥΠΟΥ**

Τηλ. 213.20.38.358

e- mail: [press@maroussi***.***gr](file:///C:\Users\pepi\Desktop\ΑΓΙΑΣΜΟΣ%20ΠΡΟΣΚΟΠΩΝ\press@maroussi.gr)

[www.maroussi.gr](file:///C:\Users\pepi\Desktop\ΑΓΙΑΣΜΟΣ%20ΠΡΟΣΚΟΠΩΝ\www.maroussi.gr%20)

Μαρούσι, 20 Νοεμβρίου 2020

**ΔΕΛΤΙΟ ΤΥΠΟΥ**

**Συνάντηση του Δημάρχου Αμαρουσίου Θεόδωρου Αμπατζόγλου με τον Περιφερειάρχη Αττικής Γιώργο Πατούλη**

**Θ. Αμπατζόγλου: «Θετική εξέλιξη η ένταξη από την Περιφέρεια Αττικής νέων αντιπλημμυρικών έργων στο Μαρούσι – Θα συνεχίσουμε να διεκδικούμε, για να γίνει η πόλη μας ένα σύγχρονο και ασφαλές Μητροπολιτικό κέντρο»**

Συνάντηση πραγματοποίησε ο Δήμαρχος Αμαρουσίου **Θεόδωρος Αμπατζόγλου** με τον Περιφερειάρχη Αττικής **Γιώργο Πατούλη** την Πέμπτη 19 Νοεμβρίου 2020, στην έδρα της Περιφέρειας, με σκοπό την εξέταση της προόδου υλοποίησης των έργων που εκτελούνται από την Περιφέρεια στον Δήμο καθώς και τη δρομολόγηση νέων που θα εξασφαλίζουν συνθήκες ασφαλούς διαβίωσης για τους κατοίκους του Αμαρουσίου. Στο πλαίσιο αυτό ανακοινώθηκε από τον Περιφερειάρχη η ένταξη νέων έργων στο αναμορφωμένο τεχνικό πρόγραμμα της Περιφέρειας όπως των αγωγών ομβρίων στο κέντρο Αμαρουσίου και τα Ανάβρυτα, της απορροής ομβρίων υδάτων στην Αγ. Φιλοθέη Αμαρουσίου και των αντιπλημμυρικών στον Αγ. Νικόλαο Αμαρουσίου συνολικού προϋπολογισμού 3.8 εκατ. ευρώ.

Ο **κ. Γ. Πατούλης** έκανε ιδιαίτερη αναφορά στη διευθέτηση του ρέματος Σαπφούς, ένα εμβληματικό έργο για το Μαρούσι και σημείωσε ενδεικτικά πως εντός των επομένων 3 χρόνων θα έχει περατωθεί. Ακόμη αναφέρθηκε στο νέο τρόπο ισότιμης διαχείρισης των αιτημάτων ασφαλτοστρώσεων που θα ξεκινήσει από το νέο έτος, ενώ υπογράμμισε ότι η Περιφέρεια Αττικής υποστηρίζει την υπερτοπικότητα της πόλης του Αμαρουσίου και θα συμβάλει στην ανάπτυξη των αναγκαίων υποδομών.

Από τη δική του πλευρά ο **κ. Θ. Αμπατζόγλου**, χαρακτήρισε ως θετική εξέλιξη την ένταξη νέων έργων που σχετίζονται με την ασφάλεια των πολιτών και την εύρυθμη λειτουργία της πόλης καθώς και την ανακοίνωση χρονοδιαγράμματος για τη διευθέτηση του ρέματος Σαπφούς από τον Περιφερειάρχη. Είναι απαραίτητο τόνισε ο Δήμαρχος *«Να δημιουργήσουμε υποδομές στο Μαρούσι που θα το καταστήσουν ένα σύγχρονο και ασφαλές Μητροπολιτικό κέντρο. Η βαριά υπερτοπική χρήση της πόλης απαιτεί νέους δρόμους και πεζοδρόμια, δίκτυα ομβρίων υδάτων και διευθέτηση των ρεμάτων έτσι ώστε η καθημερινότητα στο κομβικό προάστιο του Βορείου Τομέα των Αθηνών, να αντάξια των προσδοκιών εκατοντάδων χιλιάδων κατοίκων, εργαζόμενων και επισκεπτών. Για όλα αυτά έχουμε καταθέσει ώριμες μελέτες και θα συνεχίσουμε να διεκδικούμε και την ένταξη νέων έργων ή / και την όσο το δυνατό συντομότερη δημοπράτηση των ενταγμένων».* Κλείνοντας ο κ. Θ. Αμπατζόγλου και απευθυνόμενος στον Περιφερειάρχη δήλωσε πως *«ο Γιώργος Πατούλης ως τέως Δήμαρχος Αμαρουσίου γνωρίζει από πρώτο χέρι τα προβλήματα υποδομών της πόλης και είμαστε σίγουροι πως με την ιδιότητά του ως Περιφερειάρχης θα σταθεί στο πλευρό μας».*

Δήμος Αμαρουσίου και Περιφέρεια Αττικής, συμφώνησαν στην εντατικοποίηση της συνεργασίας προκειμένου να αρθούν γραφειοκρατικά εμπόδια και να επιταχυνθούν οι χρόνοι εκτέλεσης των έργων.

Κατά τη συνάντηση εργασίας παρόντες ήταν ακόμη ο Αντιδήμαρχος Τεχνικών Έργων **Β. Κάββαλος** και η Προϊσταμένη Διεύθυνσης Τεχνικών Έργων **Μ. Σεραφετινίδου** του Δήμου Αμαρουσίου και ο Διευθυντής Τεχνικών έργων της Περιφέρειας **Α. Καλογερόπουλος.**